英文史時間綫300 —–400 —–500 —–600 —–700 —–800 —–900 —–1000 —–1100 —–1200 —–1300 —–1400 —–1500 —–1600 —–1700 —–1800 —–1900 —–2000 —–↓日耳曼語言古英文中古英文近代英文現代英文←**c. 450:** 盎格魯-撒遜人喺英格蘭聚居，開始組織古英文←**c. 800–950:** 維京人入侵，英文同古羅斯文融合←**1066:** 諾曼征服英格蘭，英文同古諾曼文融合←**c. 1400–1700:** 元音大推移（英文：Great vowel shift）←**1600:** 大英帝國擴撒英文到全世界←**1920–依家** 英文娛樂圈全球普及化
**英文史**（粵拼：jing1 man4 si2；英文：**History of English**）係指英格蘭話由一開始到演變成為今時今日嘅英文嘅歷史。

起源
--

内文：日耳曼語言
睇埋：盎格魯-撒遜人
首先，英文屬於日耳曼語言，而德文（包括高地德文同低地德文）、荷蘭文、丹麥文、挪威文同瑞典文，都係屬日耳曼語言。

噉講意思係話，呢啲語言通通都係原始日耳曼語言嘅「後代」：原始日耳曼語言估計喺公元前已經存在，主要分佈喺歐洲嘅中北部，後嚟呢隻語言隨住人類遷徙而散佈到去英格蘭同德國南部等多地，各地方言慢慢演變，變到愈嚟愈同對方唔同，過咗好多個世紀之後就變成現今嘅一眾日耳曼語言；而喺 5 至 10 世紀期間，盎格魯-撒遜人大舉噉由歐洲北部移居到去英格蘭，將佢哋嘅日耳曼語言帶埋去嗰度，從此之後佢哋就同其他日耳曼人群體分咗流，自成一派變成古英文—英文就係噉樣誕生咗。

古英文
---

雖然現代英文大部分嘅字根都係嚟自古英文，但係因為文法變咗好多，所以依家講英文嘅人都唔會聼得明古英文。

到5世紀開始，盎格魯-撒遜人開始大批咁移民去英格蘭，佢哋講嘅日耳曼語族同當地人講嘅蓋爾特語族融合。喺蘇格蘭同威爾士個別地方，到依家都有唔少蓋爾特-日耳曼融合嘅名。當然，英文喺呢個時間嘅發展都係非常之地道，各自各都唔一樣。

到7世紀開始，基督教開始傳入大不列顛島，英文吸納咗好多拉丁文嘅字詞，而佢哋有好多原本都係嚟自古希臘文。

到8世紀，維京人開始攻擊盎格魯-撒遜人，所以佢哋喺語言上都開始融合。維京人係嚟自斯堪的納維亞，所以講嘅係古羅斯文。喺之後嘅幾百年期間，呢兩班人一齊控制英格蘭，當時有唔少人都係識講英文同古羅斯文，加快咗呢兩種語言嘅融合。除此之外，維京人喺9世紀基督教化，同樣影響咗語言嘅發展。英文總共借咗大約2,000個嚟自古羅斯文嘅字。

有學家認為，古英文係完全畀古羅斯文代替咗，因為佢哋似中古英文多過古英文自己本身。但係，亦有學家反對呢個講法。

中古英文
----

到11世紀，嚟自依家法國北部嘅諾曼第公國成功打敗盎格魯-撒遜人，造成諾曼征服英格蘭。喺之後嘅幾百年，佢哋將自己講嘅古諾曼文傳入英格蘭，仲成為咗貴族同官員嘅語言。因為咁，任何同政府接觸嘅人，基本上都係焗住要用古諾曼文同佢哋講嘢，所以英文逐漸開始出現嚟自古諾曼文嘅借詞。到依家，英文估計有大約1萬個字都係嚟自古諾曼文，無論係政治、宗教、法律、軍事、時裝、定係食物等等嘅字都係一樣。

雖然英文係日耳曼語言，但係因為古諾曼文同埋拉丁文嘅影響，今時今日有接近6成嘅字都係嚟自羅曼語族。

近代英文
----

到15世紀開始，英文出現咗元音大推移（英文：Great Vowel Shift），英文元音嘅讀音開始變，令到成個英文好多嘅字都慢慢改咗讀音。大家同時亦開始將英文嘅大階同細階定返好啲規則，逐漸咁穩定落嚟。除此之外，因為當時開始普及嘅印刷機通常都冇淨係得英文先有嘅字母，所以有啲字嘅串法亦都改咗。到莎士比亞喺生嘅年代，英文已經完全喺近代英文嘅階段。到1604年，第一本英文字典《A Table Alphabeticall》正式出版。

因為當時文藝復興嘅關係，好多喺教育上嘅字眼，特別係抽象嘅概念，喺英文原本都係冇，所以呢啲字基本上都係由拉丁文或者古希臘文度借返嚟。因為英文嘅字可以係嚟自好多唔同嘅來源，所以讀錯字嘅機率都唔低。

現代英文
----

近代英文同現代英文嘅分別，主要都係嚟自佢哋嘅詞彙。喺18世紀開始，工業革命令英文創造咗好多新字眼，嚟形容不斷發展嘅新技術。除此之外，大英帝國嘅發展令接觸英文嘅人口大增，令英文成為咗國際語言。

喺同時間，隨住美國成為大國，美式英文嘅影響力開始擴展，而有啲 英國人反抗呢個現象，嚟保留英式英文。

到依家，全世界有超過10億人識講英文。

演變
--

### 元音

下面嘅表顯示到由古英文到現代英文嘅元音演變，主要係重讀嘅音（"C"代表住一個聲母）：

| 古英文(c. 9世紀) | 中古英文(c. 14世紀) | 近代英文(c. 16世紀) | 現代英文 | 現代串法 | 例子 |
| --- | --- | --- | --- | --- | --- |
| ɑː | ɔː | oː | oʊ əʊ (UK) | oa, oCe | oak, boat, whole, stone |
| æː, æːɑ | ɛː | eː | iː | ea | heal, beat, cheap |
| eː, eːo | eː | iː | ee, -e | feed, deep, me, be |
| iː, yː | iː | əi or ɛi | aɪ | iCe | ride, time, mice |
| oː | oː | uː | uː | oo, -o | moon, food, do |
| uː | uː | əu or ɔu | aʊ | ou | mouse, out, loud |
| ɑ, æ, æɑ | a | æ | æ | a | man, sat, wax |
| aː | ɛː | eɪ | aCe | name, bake, raven |
| e, eo | e | ɛ | ɛ | e | help, tell, seven |
| ɛː | eː | iː | ea, eCe | speak, meat, mete |
| i, y | ɪ | ɪ | ɪ | i | written, sit, kiss |
| o | o | ɔ | ɒ ɑ (US) | o | god, top, beyond |
| ɔː | oː | oʊ əʊ (UK) | oa, oCe | foal, nose, over |
| u | ʊ | ɤ | ʌ | u, o | buck, up, love, wonder |
| ʊ | ʊ | full, bull |

其中好主要嘅元音大推移（英文：Great Vowel Shift）就由下面嘅圖總結咗：

一覽
* 

### 文法

英文曾經有一個變格系統，同拉丁文、希臘文、同埋德文等等類似。喺數目上面，名詞分別有單個、兩個、同埋眾數咁分。到中古英文嘅時期，呢啲系統都逐漸失傳。到依家，英文嘅變格淨係得返屬格仍然用緊。

### 例子

下面嘅古英文，係嚟自古代史詩《卑奧胡夫》嘅選段：

> 
> 
> 
> |  |  |
> | --- | --- |
> | Hwæt! Wē Gār-Dena | in geārdagum, |
> | þēodcyninga | þrym gefrūnon, |
> | hū ðā æþelingas | ellen fremedon. |
> | Oft Scyld Scēfing | sceaþena þrēatum, |
> | monegum mǣgþum, | meodosetla oftēah, |
> | egsode eorlas. | Syððan ǣrest wearð |
> | fēasceaft funden, | hē þæs frōfre gebād, |
> | wēox under wolcnum, | weorðmyndum þāh, |
> | oðþæt him ǣghwylc | þāra ymbsittendra |
> | ofer hronrāde | hȳran scolde, |
> | gomban gyldan. | Þæt wæs gōd cyning! |
> 
> 
> 

根據 Francis Barton Gummere 嘅翻譯，現代英文會係：

> Lo, praise of the prowess of people-kings  
> 
> of spear-armed Danes, in days long sped,  
> 
> we have heard, and what honor the athelings won!  
> 
> Oft Scyld the Scefing from squadroned foes,  
> 
> from many a tribe, the mead-bench tore,  
> 
> awing the earls. Since erst he lay  
> 
> friendless, a foundling, fate repaid him:  
> 
> for he waxed under welkin, in wealth he throve,  
> 
> till before him the folk, both far and near,  
> 
> who house by the whale-path, heard his mandate,  
> 
> gave him gifts: a good king he!
> 
> 
>

註釋
--

引述
--

篇文用咗嘅行話或者專有名詞，英文版本如下：

1. ↑  Germanic languages，呢隻字詞同 German 係兩個唔同嘅概念。
2. ↑  Proto-Germanic
3. ↑  Anglo-Saxon
4. ↑  Old English
5. ↑  Norman conquest of England

篇文引用咗以下呢啲文獻同網頁：

1. ↑  Harbert, W. (2006). *The Germanic Languages*. Cambridge University Press.
2. ↑  Higham, Nicholas J. and Martin J. Ryan. *The Anglo-Saxon World*. Yale University Press, 2013. p. 7.
3. ↑  Richard M. Hogg, ed. *The Cambridge History of the English Language*: Vol 1: the Beginnings to 1066 (1992).
4. ↑  "Geordie dialect". Bl.uk. 2007-03-12. 原著喺2019-07-22歸檔. 喺2010-06-19搵到.
5. ↑  Crystal, David. 2004. *The Stories of English*. London: Penguin. pp. 24-26.
6. ↑  Shore, Thomas William (1906), *Origin of the Anglo-Saxon Race - A Study of the Settlement of England and the Tribal Origin of the Old English People* (第1版), London, pp. 3, 393
7. ↑  Baugh, Albert and Cable, Thomas. 2002. *The History of the English Language*. Upper Saddle River, New Jersey: Prentice Hall. pp. 91-92.
8. 1 2  Hogg, Richard M. (ed.). (1992). *The Cambridge History of the English Language (Vol. 1): the Beginnings to 1066.* Cambridge: Cambridge University Press, pp. 320ff.
9. ↑  Fennell, B (2001). *A History of English: A Sociolinguistic Approach*. Oxford: Blackwell Publishing.
10. ↑  Faarlund, Jan Terje, and Joseph E. Emonds. "English as North Germanic". Language Dynamics and Change 6.1 (2016): 1-17.
11. ↑  Bech, Kristin; Walkden, George (May 15, 2016). "English is (still) a West Germanic language". *Nordic Journal of Linguistics*. **39** (1): 65–100. doi:10.1017/S0332586515000219. S2CID 146920677.
12. ↑  Baugh, Albert and Cable, Thomas. 2002. *The History of the English Language*. Upper Saddle River, New Jersey: Prentice Hall. pp. 158-178.
13. ↑  Crystal, David. 2004. *The Stories of English*. London: Penguin. pp. 341-343.
14. ↑  Cercignani, Fausto, *Shakespeare's Works and Elizabethan Pronunciation*, Oxford, Clarendon Press, 1981.
15. ↑  Franklin, James (1983). "Mental furniture from the philosophers" (PDF). *Et Cetera*. **40**: 177–191. 喺29 June 2021搵到.
16. ↑  Algeo, John. 2010. *The Origins and Development of the English Language*. Boston, MA: Wadsworth. pp. 140-141.
17. ↑  Algeo, John. 2010. *The Origins and Development of the English Language*. Boston, MA: Wadsworth. pp. 182-187.
18. ↑  Peter S. Baker (2003). "Pronouns". *The Electronic Introduction to Old English*. Oxford: Blackwell. 原著喺September 11, 2015歸檔.

| * 睇
* 傾
* 改
英文嘅語文特性 |
| --- |
| **語**
* 英文音系
* 英文嘅重音同元音弱化
* 英文文法
* 英文方言
 |
| **文**
* 英文字母
* 英文正字
* 英文拼寫改革
* 英文凸字
 |
| **拉雜相關**
* 英文史（英文純化） · 西日耳曼語支 · 自然語言工具箱
 |